
	Νοέμβριος 2017
ΣΤΕΛΛΑ ΜΙΧΑΗΛΙΔΟΥ

Τα αληθινά δώρα 
του Αϊ-Βασίλη  
Εικονογράφηση
Μυρτώ Δεληβοριά
Εικονογραφημένα βιβλία για παιδιά ηλικίας 5+ ετών
Σελίδες: 36· Σχήμα: 24Χ22· Σκληρό εξώφυλλο

ΙSBN: 978-960-569-621-4 · Τιμή: 12,50 €


Είναι Παραμονές Χριστουγέννων και στη χώρα που ζει ο Αϊ-Βασίλης τίποτα δεν βρίσκεται στη θέση του! Όλοι γκρινιάζουν και ανησυχούν καθώς δεν μπορούν να βρουν πουθενά τον Αϊ-Βασίλη, που χάθηκε ξαφνικά! Που μπορεί να έχει κρυφτεί και γιατί; Αν δεν βρεθεί, πώς θα πάρουν δώρα τα παιδιά; Μήπως αυτά τα Χριστούγεννα όλα τα δώρα θα είναι διαφορετικά αλλά αληθινά; 

Η βραβευμένη συγγραφέας Στέλλα Μιχαηλίδου έγραψε μία διαφορετική ιστορία για τον Άγιο Βασίλη και τα αληθινά δώρα των Χριστουγέννων. Γραμμένο με παιχνιδιάρικα στιχάκια, το συγκινητικό κείμενο προσφέρεται για πολλαπλές αναγνώσεις και θα μιλήσει απευθείας στην καρδιά των παιδιών. Την υπέροχη ιστορία εικονογράφησε αριστοτεχνικά η βραβευμένη εικονογράφος Μυρτώ Δεληβοριά, δημιουργώντας ένα ξεχωριστό παιδικό βιβλίο, που αποτελεί ένα αληθινό δώρο για τα Χριστούγεννα!
	Η συγγραφέας

	Η Στέλλα Μιχαηλίδου ζει και εργάζεται στη Θεσσαλονίκη. Γράφει και σκηνοθετεί έργα που κυρίως απευθύνονται σε παιδιά και νέους, επιμελείται την κίνηση και τις χορογραφίες σε θεατρικές παραστάσεις και διδάσκει κινησιολογία και χορό στο Τμήμα Θεάτρου της Σχολής Καλών Τεχνών του Αριστοτελείου Πανεπιστημίου Θεσσαλονίκης. Με τις παραπάνω ιδιότητες αλλά και με αυτή της ηθοποιού, συνεργάστηκε με την Πειραματική Σκηνή της «Τέχνης», το Κρατικό Θέατρο Βορείου Ελλάδος, καθώς και με Δημοτικά Περιφερειακά Θέατρα. Τα έργα της ανεβαίνουν συνεχώς από επαγγελματικές και ερασιτεχνικές θεατρικές ομάδες σε όλη την Ελλάδα. Το βιβλίο της Πολυξένη (Εκδόσεις Παπαδόπουλος) κέρδισε το βραβείο σε εικονογράφο και συγγραφέα βιβλίου με πολύχρωμη εικονογράφηση για την εικονογράφηση και για το κείμενο, από τον Κύκλο Ελληνικού Παιδικού Βιβλίου το 2015. Από τις Εκδόσεις Παπαδόπουλος κυκλοφορεί και το εικονογραφημένο βιβλίο της Τα αληθινά δώρα του Αϊ-Βασίλη, το οποίο παρουσιάστηκε το 2017 ως θεατρικό έργο για παιδιά στο Μέγαρο Μουσικής Θεσσαλονίκης.


	Η εικονογράφος

	Η Μυρτώ Δεληβοριά γεννήθηκε στην Αθήνα το 1974. Έχει παρουσιάσει τρεις ατομικές εκθέσεις στην Αθήνα και έχει λάβει μέρος σε επτά ομαδικές. Ασχολείται επαγγελματικά με την εικονογράφηση. Το 2006 τιμήθηκε με το Βραβείο του Κύκλου του Ελληνικού Παιδικού βιβλίου και με το Κρατικό Βραβείο Εικονογράφησης για το βιβλίο Ιστορίες για παιδιά, του Ισαάκ Μπάσεβις Σίνγκερ. Το 2011 τιμήθηκε με το Βραβείο ΕΒΓΕ και με το Βραβείο Εικονογραφημένου Παιδικού Βιβλίου του περιοδικού Διαβάζω και το 2012 με το Κρατικό Βραβείο Εικονογραφημένου Παιδικού Βιβλίου για το βιβλίο Η πόλη που έδιωξε τον πόλεμο, του Αντώνη Παπαθεοδούλου.

